Հեղուկ մետաղներ

Հեղուկ մետաղներ, բնորոշ փայլով անթափանց հեղուկներ, որոնք օժտված են լավ ջերմահաղորդականությամբ, էլեկտրահաղորդականությամբ և պինդ մետաղների այլ առանձնահատկություններով։ Հեղուկ մետաղներ են բոլոր հալված մետաղները և դրանց համաձուլվածքները։ Որոշ ոչ մետաղներ (P, C, B) դառնում են հեղուկ մետաղներ բարձր ճնշումների տակ։ Մթնոլորտային ճնշման և սենյակի ջերմաստիճանի պայմաններում հեղուկ է միայն սնդիկը, որը հալվում է -38,9 °C ջերմաստիճանում։ Մածուցիկությամբ, մակերևութային լարվածությամբ և դիֆուզիայով նման են մյուս հեղուկներին։ Հեղուկ մետաղների էլեկտրահաղորդականությունը, ինչպես և պինդ մետաղներինը, էլեկտրոնային է։ Հալման պրոցեսում մաքուր մետաղների էլեկտրահաղորդականությունը փոքրանում է 1,5-3 անգամ և ջերմաստիճանի հետագա բարձրացմանը զուգընթաց գծայնորեն նվազում։

Բացառություն են կազմում երկարժեք հեղուկ մետաղները, որոնց էլեկտրահաղորդականությունը ջերմաստիճանի բարձրացման հետ նվազում է և անցնում մինիմումով։ Հալման ժամանակ մետաղների ջերմահաղորդականությունը փոփոխվում է համարյա այնպես, ինչպես էլեկտրահաղորդականությունը։ Հեղուկ մետաղները քիչ սեղմելի են, այդ պատճառով ձայնի արագությունը դրանցում ավելի մեծ է, քան մյուս հեղուկներում։

Հեղուկ մետաղներ